מישה ברטון

מישה ברטון (באנגלית: Mischa Barton; נולדה ב-24 בינואר 1986) היא שחקנית בריטית-אמריקאית. מוכרת בעיקר בשל תפקידה כמריסה קופר בסדרת הנוער ".The O.C". ברטון נולדה בשכונת האמרסמית', לונדון שבממלכה המאוחדת לאב אנגלי ולאם אירית. היא האמצעית בין אחיותיה זואי הניה. בגיל 5 עברה עם משפחתה לניו יורק שבארצות הברית, שם למדה בבית ספר התיכון למקצועות הבמה (Professional Children's School) אשר במנהטן, וסיימה את לימודיה בשנת 2004. ב-2006 למדה משחק שייקספירי בקורס קיץ של האקדמיה המלכותית לאמנות הדרמה שבלונדון. בילדותה דגמנה ברטון, ובין השאר עבדה עבור סוכנות הדוגמנות "פורד מודלס". את קריירת המשחק החלה בגיל 9, כאשר שיחקה בתפקיד הראשי במחזה "סלאבים!" (!Slavs), שנכתב על ידי המחזאי האמריקאי-יהודי טוני קושנר, בתיאטרון בניו יורק. באותה שנה היא הופיעה בסרט קצר בשם "Polio Water". לאחר מכן היא השתתפה בעוד מחזות רבים, ביניהם המחזה "12 חלומות" של ג'יימס לאפין, שגם בו שיחקה בתפקיד הראשי. את תפקידה הראשון בקולנוע עשתה בסרט "ידידות אחרת" (Lawn Dogs), שזכה בכמה פרסים בפסטיבלי סרטים בעולם, לצד סם רוקוול. מאז היא שיחקה בעוד כמה סרטים, ביניהם "דברים שלמדתי מאמא", "נוטינג היל", "החוש השישי" ו"אבודות והוזות", שבו כיכבה. ברטון הופיעה על מסך הטלוויזיה לראשונה בשנת 1995 באופרת הסבון "כל ילדיי". בשנת 1996, דיבבה את בטי אן בונגו בתוכנית האנימציה "קאבלאם!". ב-1999 היא שיחקה בסרט "גורים". ב-2001 הופיעה בתפקיד אורח ב-8 פרקים בסדרה "להתחיל מחדש", בתור חברתה מבית הספר של ג'סי סאמלר, המשוחקת על ידי אוון רייצ'ל ווד. באותה תקופה, היא הופיעה בסרטים וסדרות המיועדים למבוגרים בלבד, וכללו בדרך כלל יחסי מין, סמים, אלכוהול ואימה. בשנת 2003, היא התארחה בסדרה "הנתיב המהיר" (Fastlane), והופיעה בוידאו קליפ של אנריקה איגלסיאס לשיר "Addicted". באותה שנה, התפרסמה ברטון תודות לתפקידה כמריסה קופר בסדרה המצליחה ".The O.C", בה שיחקה עד 2006. בשנת 2005, הופיעה בקליפ של ג'יימס בלאנט לשיר "Goodbye My Lover". בשנת 2008 שיחקה במותחן "התנקשות בנשיא בית הספר" לצד ברוס ויליס. בשנת 2010, היא התארחה בפרק בסדרה "חוק וסדר: מדור מיוחד". ב-2011, היא הופיעה בתפקיד הראשי בסרט "You and I" שבו משתתפות בנות הצמד הרוסי ט.א.ט.ו.. בשנת 2012, הופיעה בקליפ של להקתו של נואל גלאגר, "Noel Gallagher's High Flying Birds" לשיר "Everybody's on the Run". בשנת 2016 נדרשה לשלם 200 אלף דולר בתביעה משפטית, לאחר שלא הופיעה לצילומי סרט עליו חתמה חוזה. ברטון דגמנה לחברות שונות, בהן קלווין קליין ו-Keds. חברת מוצרי הקוסמטיקה "ניוטרוג'ינה" אף בחרה בה להוביל את מסע הפרסום העולמי שלה. בתפקיד זה היא הולכת בעקבות כוכבות הנוער ג'ניפר לאב יואיט, מנדי מור, אלקסיס בלדל וקריסטין קרוק. בנוסף הייתה משווקת של רשת בתי הקפה קופי בין. בהיותה בת 19, קנתה ברטון דירה בבוורלי הילס, לוס אנג'לס, אותה היא חלקה עם הוריה, עד שהיא מכרה את הדירה בשנת 2016. בנוסף, מחלקת את זמנה בין דירותיה בלונדון ובניו יורק. ב-2006 כשבוע לאחר יום הולדתה ה-20, ברטון התאזרחה כאמריקאית, בנוסף לאזרחות הבריטית שלה מלידה. ב-27 בדצמבר 2007, נעצרה ברטון בחשד לנהיגה בשכרות, החזקת מריחואנה ונהיגה עם רישיון שאינו בתוקף. נעצרה ושוחררה מאוחר יותר באותו יום. לבסוף הואשמה בעבירות: נהיגה בשכרות וללא רישיון בתוקף. היא הייתה בעברה במערכות יחסים ארוכות טווח עם יורש הנפט ברנדון דייוויס, עם המוזיקאי סיסקו אדלר והדוגמן האוסטרלי, ג'יימס אברקרומבי. בשנת 2017, ברטון זכתה בתביעה משפטית של פורנוגרפיית נקם נגד בן זוגה לשעבר, ג'ון זכריה, שעצרה ממנו למכור קלטת סקס שלה. בשנת 2006, ברטון שימשה כדוברת של קמפיין SAFE, להגברת המודעות של סרטן העור. בשנת 2007 השאילה את שמה לקמפיין "TRAID" למען מיחזור טקסטיל לסיוע ופיתוח בינלאומי. עוד בשנת 2007 היא עבדה עם חברת "QVC" לשם גיוס כספים למען חקר מחלות סרטן אצל נשים, וכן, שימשה גם כשגרירה של ארגון "Save the Children" והשתתפה בקמפיין "One Water" שמטרתו להנגיש מים למקומות מרוחקים באפריקה. בשנת 2009 הייתה ברטון לדוברת של "כוכב אקלים", ארגון שנלחם בהתחממות עולמית בעזרת אקטיביזם חברתי וחקיקתי. מדיה וקבצים בנושא מישה ברטון בוויקישיתוף מישה ברטון, ברשת החברתית פייסבוק מישה ברטון, ברשת החברתית אקס (טוויטר) מישה ברטון, ברשת החברתית אינסטגרם מישה ברטון, ברשת החברתית Goodreads מישה ברטון, במסד הנתונים הקולנועיים IMDb (באנגלית) מישה ברטון, באתר AllMovie (באנגלית) מישה ברטון, באתר Rotten Tomatoes (באנגלית) מישה ברטון, באתר Metacritic (באנגלית) מישה ברטון, במסד הנתונים הקולנועיים KinoPoisk (ברוסית) יעל שוב, הן לא הולכות ביחד לנשף הסיום, באתר הארץ, 27 בספטמבר 2001 איי.פי, מה יקרה למריסה?, באתר הארץ, 4 ביוני 2006 איתמר זהר, מישה ברטון נדרשת לשלם 200 אלף דולר כי לא הופיעה לצילומי סרט, באתר הארץ, 23 באוגוסט 2016